ወደ ዓለምአቀፋዊነት መሻገሪያው ዘዴ
የኤሌክትሮኒክ ንግድ የግብይት ሂደቱና የአገልግሎት አሰጣጡ ያለ ሕግ ድጋፍ ሲተገበር ዛሬ ላይ ደርሷል። ሥርዓት ያልተበጀለት ሆኖ በመተግበሩም በርካታ ችግሮችን ሲያስተናግድ ቆይቷል።አሁን ግን ችግሩን መፍታት በሚያስችል ሁኔታ የህግ ከለላ ሊያገኝ ተቃርቧል። 
በተለይ ከውል አቀራረብ እና አቀባበል፤ ከፊርማ፣ ከማህተም፣ ከክፍያ ሂደት አኳያ የሚፈጠሩ አለመግባባቶችን ከመፍታት አንጻር ግብይቱና አገልግሎት አሰጣጡ የሕግ ድጋፍ አልነበረውም። በመሆኑም በተገበያዮች መካከል ግንኙነቶች እንዲሻክሩ ያደረገበት አጋጣሚን ከስቶ አሳልፏል። ችግሮችን ይፈታል ተብሎ የታሰበው የኤሌክትሮኒክ ንግድንና የኤሌክትሮኒክ አገልግሎትን በተመለከተ የተዘጋጀው አዋጅ የሕዝብ ተወካዮች ምክር ቤት ደርሷል። 
የኤሌክትሮኒክ ንግድ ኢንተርኔትን ወይም ሌሎች የመረጃ መረብን በመጠቀም የሚደረግ የሸቀጦችና የአገልግሎቶች ግብይት ወይም ልውውጥ ነው። ተንቀሳቃሽ ስልክንና ሌሎች መሰል መሣሪያዎችን ጨምሮ በኮምፒዩተር በታገዘ የኢንፎርሜሽን መረብ ሥራን ማከናወን እንዲሁም የኤሌክትሮኒክ ንግድና ትራንዛክሽን አገልግሎትን የሚያካትት ነው ሲል ረቂቅ ህጉ በትርጓሜ ክፍሉ ያስቀመጠው ሃሳብ ያመለክታል። 
ጠበቃና የህግ አማካሪው አቶ አብይ ተስፋዬ፤ የግብይት ስርዓቱ እንዲተገበር ያስገደደው ዘመኑ የፈጠረው ቴክኖሎጂ ነው ይላሉ።ኢትዮጵያም አለምአቀፋዊነት ወደ ሆነው አሰራር እየገባች በመሆኑ አተገባበሩ የህግ ከለላ ሊደረግለት እንደሚገባ ያመለክታሉ። ወቅቱ ማንኛውም አይነት አገልግሎቶችና ግብይቶች በኤሌክትሮኒክስ አማካኝነት እንዲፈጸሙ የሚያስችል መሆኑንም ይናገራሉ። 
እንደ አቶ አብይ ማብራሪያ፤ የተለያዩ አገራት ልምድ የሚያመለክተው ይህንኑ አተገባበር ነው።ሂደቱ ውጣ ውረድን የሚቀንስ፣ ጊዜን የሚቆጥብ፣ በታማኝነትና በስርዓት የተፈለገውን አገልግሎት ለመፈጸም ወይንም ግብይትን ለማከናወን ያስችላል።እንደባንክ ባሉ የገንዘብ ዝወውር ልምምዶችን በግብይቱ በኩልም እንዲከናወን በማድረግ አሰራሩን ማስፋፋት ይገባል። 
‹‹አላስፈላጊ ንክኪዎችን በማስቀረት ርቀትን ጠብቆ ግብይት ለማድረግም ድርሻው የጎላ ይሆናል።በአሁኑ ወቅት በአለም አቀፍ ደረጃ እንደተፈጠረው አይነት ወረርሽኝ ቢከሰት ያለስጋት የንግድ እንቅስቃሴዎችን ማድረግ ይቻላል።በገበያ ትርምሶች ጥግግት እና ንኪኪዎችን ቀንሶ አገልግሎቶች ሳይገቱ በማስኬድ በኩል ከፍተኛ ጥቅም አለው ይላሉ›› የህግ አማካሪውና ጠበቃው። 
ቀድሞ ተተግብሮ ቢሆንና ቴክኖሎጂው ተለምዶ ቢሆን ኖሮ ቤት ተቀምጦ በርካታ ተግባራትን ማከናወን ይቻል እንደነበር የሚናገሩት የህግ አማካሪውና ጠበቃው፤ በዚህ የጭንቅ ሰዓት ባደጉ አገሮች አሰራሩ ተግባራዊ ሆኖ ውጤቱ እየታየ መሆኑንም ያነሳሉ። 
ህጉ ኢትዮጵያ የዲጂታል ኢኮኖሚ እንድትገነባ የሚያስችላትን መደላደል ይፈጥራል።በመደበኛው ኢኮኖሚ ያልተካተቱ የሕብረተሰብ ክፍሎችን እንዲካተቱ ሲያደርግ፣ የኢኖቬሽንና የቴክኖሎጂ አቅምን በማሳደግ ረገድም ድርሻው የላቀ እንደሚሆን ረቂቅ አዋጁ በማብራሪያው ክፍሉ ያመለክታል። 
የኤሌክትሮኒክ ንግድ አንቀሳቃሾችን በማብዛትም በርካታ የሥራ ዕድል ለመፍጠር እንዲያስችል ተደርጎ የተዘጋጀ ረቂቅ አዋጅ መሆኑንም ይጠቁማል።ወረቀትን፣ ሰነዶችን፣ ኢንፎርሜሽኖችንና ኮምፒውተርን ማዕከል በማድረግ የሚጠቀሙ የህብረተሰብ ክፍሎችን በእኩል እንዲስተናግዱ ማድረግ ዋና ዋና ብሎ በመግቢያው ካካተታቸው ዓላማዎች ውስጥ በቀዳሚነት ተመላክቷል። 
የኤሌክትሮኒክ ግብይት ጥቅም ላይ እንዲውል የሚያስችል እና ይህን የሚያሳልጥ አስተማማኝ የሕግ ማዕቀፍ መፍጠር ማስፈለጉን በረቂቅ ህጉ ዓላማ ሆኖ ተቀምጧል። 
የኤሌክትሮኒክ ንግድ የገበያ አማራጮችን የሚያሰፋ መሆኑንም መነሻ አድርጓል።ዜጎች በኢኮኖሚው ውስጥ እንዲካተቱ በማድረግ ኢትዮጵያ የዲጂታል ዘመንን እንድትቀላቀል ማስቻልም የህጉ ዓላማ ሆኖ ተደንጓል። 
የመንግሥት ተቋማት የሚሰጡትን አገልግሎቶች ሙሉ በሙሉ በኤሌክትሮኒክ ዘዴ መስጠት ቢጀምሩ በየደረጃው ውጤታማ፣ ተጠያቂና ሁሉን ያቀፉ መንግሥታዊ ተቋሞችን መገንባት እንዲያስችል የሚያደርግ መሆኑም ተመላክቷል።በእዚህም መልካም አስተዳደርን ለማስፈን ጠቃሚ ይሆናል የሚለውን እሳቤ የያዘው ዓላማ በሶስተኛ ደረጃ ይጠቀሳል። 
ረቂቅ አዋጁ የማይካተቱ ያላቸውን ጉዳዮችን በተመለከተም ዘርዝሮ አስቀምጧል።ጋብቻና ፍቺ እንዲሁም የኑዛዜ አሰጣጥ በአዋጁ አይሸፈኑም።የፍርድ ቤት ትዕዛዞች፣ በማይንቀሳቀሱ ንብረት ዙሪያ የሚደረጉ የግብይቶች እና የውክልና አሰጣጥ ሥርዓቶች ቀድሞ እንደነበረው ወረቀትን ማዕከል በማድረግ የሚከናወኑ እንደሚሆኑ ይደነግጋል እንጂ ኮምፒውተርን ማዕከል በማድረግ ሊፈጸሙ እንደማይችሉ በግልጽ ያስቀምጣል። 
እነዚህ ጉዳዮችን በሚመለከት በኤሌክትሮኒክ ቢፈጸሙ በሕግ ፊት እንደማይጸኑ ያመለክታል። በሕግ ፊት የጸኑ እንዲሆኑ የጉዳዩ ባለቤቶች በሕግ ሥልጣን በተሰጠው አካል ፊት መቅረብና ፈቃዳቸውን ግልጽ በሆነ መንገድ መስጠት ይገባቸዋል።የኤሌክትሮኒክ ንግድና ግብይትን ሕጋዊ የሚያደርገው ረቂቅ አዋጅ ‹‹የኤሌክትሮኒክ ትራንዛክሽን›› የሚል ስያሜ ተሰጥቶታል።አዲስ ዘመን ግንቦት 5/2012ዘላለም ግዛው